b'\n_START_ARTICLE_\nPetras Vailionis\n_START_PARAGRAPH_\nPetras Vailionis (g. 1941 m. liepos 9 d. Lap\xc5\xa1i\xc5\xb3 k., Lazdij\xc5\xb3 r.) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\n1948 m. su seneliais ir sesute i\xc5\xa1tremtas \xc4\xaf Sibir\xc4\x85, kur 1955 m. baig\xc4\x97 Chramcovkos (Ceremchovo r., Irkutsko sr.) septynmet\xc4\x99 mokykl\xc4\x85. Gr\xc4\xaf\xc5\xbe\xc4\x99s \xc4\xaf Lietuv\xc4\x85, baig\xc4\x97 Raseini\xc5\xb3 vidurin\xc4\x97s mokyklos a\xc5\xa1tunt\xc4\x85 klas\xc4\x99. 1956\xe2\x80\x931960 m. choro dirigavimo mok\xc4\x97si Kauno J. Gruod\xc5\xbeio muzikos mokykloje (d\xc4\x97st. A. Kairys ir A. Jankauskas). 1960\xe2\x80\x931966 m. choro dirigavim\xc4\x85 studijavo Lietuvos valstybin\xc4\x97je konservatorijoje (vyr. d\xc4\x97st. A. Armino klas\xc4\x97). 1969\xe2\x80\x931971 m. sta\xc5\xbeavo Leningrado valstybin\xc4\x97je N. Rimskio-Korsakovo konservato rijoje (prof. E. Kudriavcevos choro dirigavimo klas\xc4\x97). 1979 m. tobulinosi Maskvos valstybin\xc4\x97je P. \xc4\x8caikovskio konservatorijoje, o 1985 m. Odesos A. V Ne\xc5\xbedanovos valstybin\xc4\x97je konservatorijoje._NEWLINE_Nuo 1964 m. Respublikini\xc5\xb3 profs\xc4\x85jung\xc5\xb3 kult\xc5\xabros r\xc5\xabm\xc5\xb3 mergai\xc4\x8di\xc5\xb3 choro \xe2\x80\x9eLiepait\xc4\x97s\xe2\x80\x9c (1965) organizatorius, meno vadovas ir dirigentas. 1980 m. chorui suteiktas nusipelniusio kolektyvo vardas. Per tris de\xc5\xa1imtme\xc4\x8dius susiformavo mergai\xc4\x8di\xc5\xb3 ir mergin\xc5\xb3 choro studija, kuri\xc4\x85 lank\xc4\x97 iki 500 sostin\xc4\x97s moksleivi\xc5\xb3. \xe2\x80\x9eLiepait\xc4\x97s\xe2\x80\x9c Lietuvos miestuose ir miesteliuose bei u\xc5\xbesienyje sureng\xc4\x97 apie 1000 koncert\xc5\xb3, pla\xc4\x8diai i\xc5\xa1populiarino daug \xc4\xafvairi\xc5\xb3 epoch\xc5\xb3 ir stili\xc5\xb3 k\xc5\xabrini\xc5\xb3._NEWLINE_P. Vailionis mergai\xc4\x8di\xc5\xb3 ir mergin\xc5\xb3 choro studijos pagrindu 1992 m. Vilniuje \xc4\xafk\xc5\xabr\xc4\x97 \xe2\x80\x9eLiepai\xc4\x8di\xc5\xb3" chorinio dainavimo mokykl\xc4\x85, yra jos direktorius ir meno vadovas. Mokykloje trys ikimokyklin\xc4\x97s klas\xc4\x97s ir \xc5\xa1e\xc5\xa1i mergai\xc4\x8di\xc5\xb3 chorai: 1-osios klas\xc4\x97s, 2-osios klas\xc4\x97s, 3-4-\xc5\xb3j\xc5\xb3 klasi\xc5\xb3, 5-osios klas\xc4\x97s, 6-7-\xc5\xb3j\xc5\xb3 klasi\xc5\xb3 ir 8-11-\xc5\xb3j\xc5\xb3 klasi\xc5\xb3. \xc4\xaekurta profesinio mokymo 9-12-\xc5\xb3j\xc5\xb3 klasi\xc5\xb3 mergin\xc5\xb3 grup\xc4\x97 ir muzikinio \xc5\xa1vietimo grup\xc4\x97 vyresniojo am\xc5\xbeiaus merginoms bei vaikinams. P. Vailionis suk\xc5\xabr\xc4\x97 reliatyvu pagr\xc4\xafst\xc4\x85 sav\xc4\x85 muzikos ra\xc5\xa1to mokymo sistem\xc4\x85, kuria naudojamasi ir mokant chorus._NEWLINE_1991\xe2\x80\x931997 m. chorvedys vadovavo SKAT vyr\xc5\xb3 ir mi\xc5\xa1riajam chorui, su juo koncertavo Lietuvoje, Vokietijoje, 1994 m. tarptautiniame chor\xc5\xb3 konkurse Graikijoje peln\xc4\x97 tris prizus, dalyvavo 1994 m. I Pasaulio lietuvi\xc5\xb3 dain\xc5\xb3 \xc5\xa1vent\xc4\x97je Vilniuje._NEWLINE_P. Vailionis \xc5\xbeinomas ir kaip muzikos pedagogas._NEWLINE_Nuo 1968 m. Lietuvos valstybin\xc4\x97s konservatorijos (muzikos akademijos) Choro dirigavimo katedros d\xc4\x97stytojas, nuo 1973 m. vyr. d\xc4\x97stytojas, nuo 1983 m. e. doc. pareigas, nuo 1985 m. docentas, nuo 1992 m. profesorius. Per 30 pedagoginio darbo met\xc5\xb3 i\xc5\xa1ugd\xc4\x97 nema\xc5\xbe\xc4\x85 b\xc5\xabr\xc4\xaf chorved\xc5\xbei\xc5\xb3, para\xc5\xa1\xc4\x97 mokslo tiriam\xc5\xb3j\xc5\xb3 ir metodini\xc5\xb3 darb\xc5\xb3, sudar\xc4\x97 dain\xc5\xb3 rinkini\xc5\xb3 chorams._NEWLINE_P. Vailionis \xe2\x80\x93 respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas, Vilniaus miesto dain\xc5\xb3 \xc5\xa1ven\xc4\x8di\xc5\xb3, 1980 ir 1987 m. respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3, 1990 m. Lietuvos tautin\xc4\x97s dain\xc5\xb3 \xc5\xa1vent\xc4\x97s, 1993 m. Lietuvos jaunimo ma\xc5\xbeosios dain\xc5\xb3 \xc5\xa1vent\xc4\x97s ir 1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Vilniuje dirigentas, chor\xc5\xb3 ap\xc5\xbei\xc5\xabr\xc5\xb3 ir konkurs\xc5\xb3 \xc5\xbeiuri narys. Jis prisid\xc4\x97jo prie Lietuvos chor\xc5\xb3 s\xc4\x85jungos \xc4\xafk\xc5\xabrimo, buvo jos vicepirmininkas ir Prezidiumo narys. Konsultuoja mokykl\xc5\xb3 chorus ir j\xc5\xb3 vadovus. 1974 m. dirigentui suteiktas nusipelniusio artisto garb\xc4\x97s vardas. Netiesiogiai minimas Linos Dumbliauskait\xc4\x97s knygoje "Kur eini, Lietuvos chorvedy? " (Vilnius, 2006).\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'